Diari Oficial de la Generalitat Valenciana


Sumari del DOGV 6447, del 27-01-2011 (2011/729)

ORDRE 2/2011, de 20 de gener, de la Conselleria de Governació, per la qual s'aprova el Reglament de Funcionament Intern de la Comissió Interdepartamental per a l'Estratègia de Desenrotllament de l'Estatut d'Autonomia i de Promoció de l'Autogovern.
-------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2011/01/20/2/dof/vci/html**

### Dades del document

Número de DOGV
:   6447

Data del DOGV
:   27-01-2011

Secció del DOGV
:   I. DISPOSICIONS GENERALS

Número del document
:   2011/729


Data del document
:   20-01-2011

Organisme emissor
:   Conselleria de Governació

Tipus de document
:   Ordre

Anàlisi jurídica

 Descriptors 

:   * Comissió Interdepartamental Per A L'Estratègia de Desenvolupament de L'Estatut d'Autonomia i de Promoció de L'Autogovern
    * Govern Valencià
    * reglament intern
    * autonomia
    * legislació

ORDRE 2/2011, de 20 de gener, de la Conselleria de Governació, per la qual s'aprova el Reglament de Funcionament Intern de la Comissió Interdepartamental per a l'Estratègia de Desenrotllament de l'Estatut d'Autonomia i de Promoció de l'Autogovern. [2011/729]  
Preàmbul  
La fita històrica que va suposar l'aprovació i entrada en vigor de la Llei Orgànica 1/2006, de 10 d'abril, que va permetre a la Comunitat Valenciana dotar-se d'un Estatut d'Autonomia àmpliament reformat i amb novetats molt significatives des d'un punt de vista competencial, institucional i identitari, requeria la posterior creació d'instruments que permeteren dur a terme un desenrotllament planificat, programat i harmonitzat de cada una de les previsions estatutàries, amb l'objectiu de fer-les plenament efectives per tal de contribuir, d'aquesta manera, a la total consolidació d'un model basat en l'assoliment de les majors cotes possibles d'autogovern dins del màxim respecte a la Constitució espanyola i a la resta de l'ordenament jurídic vigent.  
En aquest sentit, sense perjudici del necessari i degut respecte a les competències que, per raó de la matèria, pogueren tenir atribuïdes les diferents conselleries en virtut dels seus respectius reglaments orgànics i funcionals, el desafiament de procedir a un desenrotllament eficaç i eficient de l'Estatut d'Autonomia de la Comunitat Valenciana va fer pensar en un òrgan que permetera, d'una banda, vertebrar el seguiment i la posada en comú de les iniciatives i actuacions de cada departament vinculades amb el desenrotllament de la nostra norma institucional bàsica; i, d'altra banda, dinamitzar, impulsar i promoure totes aquelles que contribuïren a complir aqueix mateix objectiu.  
A fi de dotar-se, precisament, d'una estratègia comuna per a orientar i coordinar, en el curt, mitjà i llarg termini, totes aqueixes actuacions i iniciatives, es va crear, en el marc de l'article 25 de la Llei 5/1983, de 30 de desembre, del Consell, i a través del Decret 76/2008, de 23 de maig, del Consell, la Comissió Interdepartamental per a l'Estratègia de Desenrotllament de l'Estatut d'Autonomia i de Promoció de l'Autogovern. Aquest òrgan col·legiat de la Generalitat, adscrit a la conselleria competent en matèria de desenrotllament estatutari i promoció de l'autogovern, va nàixer amb la vocació d'unir esforços, coordinar les actuacions legislatives i avançar en un mateix sentit per a aconseguir la consecució d'aquest projecte transversal comú.  
Per mitjà de l'esmentat decret es van establir els aspectes bàsics referits a les funcions, la composició i el règim de funcionament de l'al·ludida Comissió Interdepartamental, i es van crear els seus dos principals òrgans de suport, la Comissió Executiva i la Comissió Tècnica, les respectives composicions de les quals hi van quedar també detallades. A més, es va contemplar la possibilitat de crear, en el si de la Comissió Tècnica, grups de treball de caràcter sectorial per a contribuir al millor exercici de les funcions assignades a la Comissió Interdepartamental.  
A l'empara del decret de referència, la Comissió Interdepartamental, la Comissió Executiva i la Comissió Tècnica han celebrat ja diverses sessions i l'experiència adquirida ha posat en relleu que és necessari regular amb un cert detall i precisar algunes qüestions per a tractar de millorar el funcionament dels tres òrgans col·legiats, així com dels grups de treball que puguen constituir-se. Tot això deixant prou marge de flexibilitat per a evitar rigideses excessives que, a la llarga, resulten contraproduents.  
En aquest sentit, l'article 7 del ja al·ludit Decret 76/2008, de 23 de maig, del Consell, estableix el següent: «1. La constitució, convocatòria, règim de les sessions i d'adopció d'acords i, en general, el funcionament de la Comissió Interdepartamental, de la Comissió Executiva i de la Comissió Tècnica, s'ajustarà al que estableixen els articles 22 a 27 de la Llei de Règim Jurídic de les Administracions Públiques i del Procediment Administratiu Comú. 2. Sense perjudici del que disposa l'apartat anterior, la Comissió Interdepartamental podrà aprovar normes pròpies de funcionament intern per al millor exercici de les seues atribucions». I la seua disposició final primera faculta el o la titular de la conselleria competent en matèria de desenrotllament estatutari i promoció de l'autogovern per a dictar les disposicions necessàries per al compliment i desenrotllament de l'esmentat decret.  
A aquest respecte, l'article 13 del Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat, assigna a la Conselleria de Governació les competències en matèria de desenrotllament de l'Estatut d'Autonomia de la Comunitat Valenciana. Així mateix, el Decret 198/2009, de 6 de novembre, del Consell, pel qual s'estableix l'estructura orgànica bàsica de la Presidència i de les conselleries de la Generalitat, en l'article 31.2, atribueix a la Direcció General de Coordinació del Desenrotllament Estatutari i Promoció de l'Autogovern, adscrita a la Conselleria de Governació, entre altres funcions, les relatives a l'impuls del desenrotllament de l'Estatut d'Autonomia de la Comunitat Valenciana, la coordinació amb altres departaments per a la creació dels organismes previstos en l'Estatut d'Autonomia i la direcció i gestió de les polítiques de la Generalitat destinades al desenrotllament de l'autogovern. Finalment, l'article 12 del Decret 100/2007, de 13 de juliol, del Consell, pel qual s'aprova el Reglament Orgànic i Funcional de la Conselleria de Governació, estableix les funcions que exerceix la direcció general adés esmentada, entre les quals es troba impulsar totes les actuacions que dimanen de l'Estatut d'Autonomia per al seu desenvolupament, promoure i impulsar el desenrotllament estatutari i l'autogovern en col·laboració amb les administracions locals i departaments implicats, i col·laborar en totes les matèries relacionades amb les dites qüestions, informant-hi i donant-hi suport a l'administració autonòmica de la Comunitat Valenciana.  
En virtut d'allò que s'ha exposat, des de la Conselleria de Governació es va elaborar un projecte de Reglament de Funcionament Intern de la Comissió Interdepartamental, que va ser sotmès a la consideració successiva de la Comissió Tècnica, en la sessió de 22 de setembre de 2010, de la Comissió Executiva, en la seua sessió de 15 de novembre de 2010 i, finalment, de la pròpia Comissió Interdepartamental, en la seua sessió de 23 de novembre de 2010, òrgans tots ells que van donar el seu vistiplau al text amb l'única incorporació d'unes modificacions puntuals suggerides des de la Comissió Tècnica. Com resultat de tot això, la Comissió Interdepartamental, en la seua esmentada sessió de 23 de novembre de 2010, va instar a la Conselleria de Governació perquè procedira a tramitar l'ordre que ara es publica.  
En el text es detallen alguns aspectes apuntats en el Decret 76/2008, de 23 de maig, del Consell, i es preveuen altres que llavors no van ser regulats. S'incideix en algunes funcions específiques de la Comissió Interdepartamental i es contemplen amb detall les que assumeixen la Comissió Executiva i la Comissió Tècnica; es regulen la Presidència, la Vicepresidència i la Secretaria de la Comissió Interdepartamental i de la Comissió Executiva, així com la figura del coordinador/a de la Comissió Tècnica i la Secretaria, i es crea la Secretaria Tècnica de la Comissió Interdepartamental; a més, es preveu el procediment de creació, modificació i dissolució dels grups de treball, els seus tipus i funcions, el sistema de treball que s'ha de seguir en el si de cada un dels òrgans col·legiats de referència i la col·laboració i posada a disposició de mitjans tècnics i materials per a contribuir al millor funcionament de la Comissió Interdepartamental i dels seus òrgans de suport.  
Per tot això, de conformitat amb el que disposen els articles 28 e) i 37 de la Llei 5/1983, de 30 de desembre, del Consell, a proposta de la Comissió Interdepartamental per a l'Estratègia de Desenrotllament de l'Estatut d'Autonomia i de Promoció de l'Autogovern,  
ORDENE  
Article únic  
S'aprova el Reglament de Funcionament Intern de la Comissió Interdepartamental per a l'Estratègia de Desenrotllament de l'Estatut d'Autonomia i de Promoció de l'Autogovern, el text del qual figura en l'annex d'aquesta ordre.  
DISPOSICIÓ DEROGATÒRIA  
Única  
Queden derogades totes les disposicions que del mateix rang o d'un rang inferior s'oposen al que preveu la present ordre.  
DISPOSICIÓ FINAL  
Única  
Aquesta ordre entrarà en vigor l'endemà de la publicació en el Diari Oficial de la Comunitat Valenciana.  
València, 20 de gener de 2011  
El conseller de Governació,  
SERAFÍN CASTELLANO GÓMEZ  
ANNEX  
Reglament de Funcionament Intern de la Comissió Interdepartamental per a l'Estratègia de Desenrotllament de l'Estatut d'Autonomia i de Promoció de l'Autogovern  
CAPÍTOL I  
La Comissió Interdepartamental  
Article 1. Naturalesa, composició i funcions de la Comissió Interdepartamental  
1. La Comissió Interdepartamental per a l'Estratègia de Desenrotllament de l'Estatut d'Autonomia i de Promoció de l'Autogovern, creada a través del Decret 76/2008, de 23 de maig, del Consell, és un òrgan col·legiat de la Generalitat, adscrit a la conselleria competent en matèria de desenrotllament estatutari i promoció de l'autogovern, la composició i funcions de la qual són les establides en els articles 2.2, 3 i 4 de l'esmentat decret.  
2. Sense perjudici de les funcions que té assignades en virtut de l'article 3 de l'esmentat Decret 76/2008, de 23 de maig, la Comissió Interdepartamental actuarà com a fòrum en què els distints departaments que integren el Consell informaran sobre les diverses iniciatives que hagen pogut adoptar per a contribuir al desenrotllament de l'Estatut d'Autonomia i a la promoció i consolidació de l'autogovern de la Comunitat Valenciana, amb especial insistència en aquelles actuacions que impliquen la col·laboració o cooperació amb altres administracions públiques.  
3. De la mateixa manera, a través de les vies i dels procediments previstos en aquest Reglament de Funcionament Intern, les diverses conselleries en què s'estructura el Consell advertiran, des de la perspectiva dels seus respectius àmbits materials d'actuació i en relació amb la normativa estatal o amb la de les restants comunitats autònomes, sobre la possible existència de conflictes competencials o sobre la concurrència de possibles motius per a interposar un recurs d'inconstitucionalitat, de conformitat amb el que preveu la Constitució espanyola i la Llei Orgànica 2/1979, de 3 d'octubre, del Tribunal Constitucional.  
Així mateix, els distints departaments del Consell sotmetran a la consideració de la Comissió Interdepartamental, a través de les vies i dels procediments també previstos en aquest Reglament de Funcionament Intern, la possibilitat d'analitzar, des del punt de vista del desenrotllament de l'Estatut d'Autonomia i de la promoció i consolidació de l'autogovern de la Comunitat Valenciana, els processos de transferències de competències i de traspassos de mitjans personals i materials que estiguen pendents d'instrumentar o d'executar, o que siguen susceptibles de ser instats per la Generalitat davant l'Administració General de l'Estat.  
Article 2. Presidència, Vicepresidència i Secretaria de la Comissió Interdepartamental  
Sense perjudici de les altres atribucions que puguen derivar-se del contingut del Decret 76/2008, de 23 de maig, del Consell, o d'aquest Reglament de Funcionament Intern, els qui, de conformitat amb l'article 4.1 de l'esmentat decret, ostenten la Presidència, la Vicepresidència i la Secretaria de la Comissió Interdepartamental exerciran, respectivament, les funcions assignades a la Presidència, la Vicepresidència i la Secretaria dels òrgans col·legiats en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 3. Sessions de la Comissió Interdepartamental  
De conformitat amb l'article 4.3 del Decret 76/2008, de 23 de maig, del Consell, la Comissió Interdepartamental es reunirà, almenys, una vegada cada semestre en sessió ordinària, i en sessió extraordinària quan la importància dels esdeveniments ho requerisca o quan ho sol·licite un terç de les conselleries representades.  
CAPÍTOL II  
La Comissió Executiva  
Article 4. Naturalesa, composició i funcions de la Comissió Executiva  
1. La Comissió Executiva és un òrgan de suport de la Comissió Interdepartamental per a l'Estratègia de Desenrotllament de l'Estatut d'Autonomia i de Promoció de l'Autogovern, la composició del qual queda determinada en l'article 5.2 del Decret 76/2008, de 23 de maig, del Consell.  
2. La Comissió Executiva assumeix les funcions següents:  
2.1. Com a òrgan encarregat de preparar els assumptes que hagen de ser sotmesos a la Comissió Interdepartamental:  
a) Prendre en consideració les propostes i informes que elabore la Comissió Tècnica per a decidir si escau traslladar a la Comissió Interdepartamental o adoptar una altra decisió o iniciativa respecte d'això.  
b) Estudiar els documents de treball que hagen de ser sotmesos a la consideració de la Comissió Interdepartamental, a fi de proporcionar a aquesta un criteri previ sobre el contingut, la finalitat i les actuacions a dur a terme.  
c) Demanar de la Comissió Tècnica, dels grups de treball o de qualsevol dels departaments en què s'estructura el Consell qualsevol informació complementària que puga ser necessària perquè la Comissió Interdepartamental es pronuncie sobre un determinat assumpte en l'àmbit de les funcions que té atribuïdes.  
2.2. Com a òrgan encarregat d'executar els acords adoptats per la Comissió Interdepartamental:  
a) Efectuar el seguiment i l'execució dels acords i decisions presos per la Comissió Interdepartamental.  
b) Establir, durant el període de temps comprès entre les distintes sessions de la Comissió Interdepartamental, tots els criteris tècnics que siguen necessaris per a fer efectiva la tasca de coordinar el desenrotllament estatutari i promoure i consolidar l'autogovern.  
c) Elevar a la Comissió Interdepartamental un informe semestral sobre els objectius aconseguits, les tasques pendents i les actuacions i iniciatives que caldria dur a terme per a optimitzar els resultats en l'àmbit del desenrotllament estatutari i la promoció i consolidació de l'autogovern.  
2.3. Com a òrgan encarregat de dirigir els treballs de la Comissió Tècnica:  
a) Establir pautes i línies d'actuació, en funció dels objectius marcats i dels criteris prèviament determinats per la Comissió Interdepartamental.  
b) Supervisar els treballs que duga a terme la Comissió Tècnica en el marc de les pautes i línies d'actuació prèviament establides.  
c) Avaluar els informes i les propostes elevades per la Comissió Tècnica, tant pel que fa a la possible adopció d'iniciatives vinculades amb el desenrotllament estatutari i la promoció i la consolidació de l'autogovern, com pel que fa a la creació, modificació, dissolució i funcionament dels grups de treball.  
3. Sense perjudici de les funcions assignades a la Comissió Executiva, qui n'ostente la Presidència podrà adoptar totes les decisions que siguen necessàries per a agilitar i facilitar el funcionament de la Comissió Tècnica i dels grups de treball que es constituïsquen en el si d'aquesta.   
En tot cas, el/la president/a de la Comissió Executiva informarà aquesta, en cada una de les seues sessions, sobre les decisions adoptades des que tingué lloc la reunió anterior.  
Article 5. Presidència, Vicepresidència i Secretaria de la Comissió Executiva  
Sense perjudici de les altres atribucions que puguen derivar-se del contingut del Decret 76/2008, de 23 de maig, del Consell, o d'aquest Reglament de Funcionament Intern, els qui, de conformitat amb l'article 5.2 de l'esmentat decret, ostenten la Presidència, la Vicepresidència i la Secretaria de la Comissió Executiva exerciran, respectivament, les funcions assignades a la Presidència, la Vicepresidència i la Secretaria dels òrgans col·legiats en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 6. Sessions de la Comissió Executiva  
La Comissió Executiva es reunirà, amb caràcter ordinari, abans de cada una de les sessions de la Comissió Interdepartamental i, amb caràcter extraordinari, en els supòsits següents:  
a) Quan ho requerisca l'execució, el control i el seguiment dels acords adoptats per la Comissió Interdepartamental i, en tot cas, a requeriment d'aquesta.  
b) Quan ho sol·licite un terç de les conselleries representades en la pròpia Comissió Executiva.  
c) Quan ho sol·licite la Comissió Tècnica i, segons el parer de qui ostente la Presidència de la Comissió Executiva, siga escaient.  
CAPÍTOL III  
La Comissió Tècnica  
Article 7. Naturalesa, composició i funcions de la Comissió Tècnica  
1. La Comissió Tècnica és un òrgan de suport de la Comissió Interdepartamental per a l'Estratègia de Desenrotllament de l'Estatut d'Autonomia i de Promoció de l'Autogovern, la composició del qual queda determinada en l'article 6.2 del Decret 76/2008, de 23 de maig, del Consell.  
2. La Comissió Tècnica assumeix les funcions següents:  
2.1. Com a òrgan encarregat de preparar els assumptes que hagen de ser sotmesos a la Comissió Executiva:  
a) Detectar l'existència de nous aspectes, àmbits o temes vinculats amb el desenrotllament estatutari i la promoció i consolidació de l'autogovern, que puguen requerir l'atenció de la Comissió Interdepartamental o de la Comissió Executiva per a l'adopció, si és el cas, de noves línies coordinades d'actuació.  
b) Elaborar informes i propostes, tant en relació amb aquells temes sobre els quals haja estat requerida per la pròpia Comissió Executiva com també per iniciativa pròpia.  
c) Demanar dels grups de treball o de qualsevol dels departaments en què s'estructura el Consell, a través dels qui els representen en la pròpia Comissió Tècnica, qualsevol informació complementària que puga ser necessària per a pronunciar-se sobre un determinat assumpte en l'àmbit de les funcions que té atribuïdes.  
2.2. Com a òrgan encarregat d'executar els acords adoptats per la Comissió Interdepartamental o per la Comissió Executiva:  
a) Efectuar el seguiment i l'execució dels acords i decisions presos per la Comissió Executiva.  
b) Establir, durant el període de temps comprès entre les distintes sessions de la Comissió Executiva, tots els criteris tècnics que siguen necessaris per a fer efectiva la tasca de coordinar el desenrotllament estatutari i promoure i consolidar l'autogovern.  
c) Elevar a la Comissió Executiva un informe trimestral amb el balanç de les tasques dutes a terme pels grups de treball i per la pròpia Comissió Tècnica, així com amb les propostes de noves línies d'actuació que s'estimen necessàries per a contribuir al compliment dels fins perseguits.  
2.3. Com a òrgan encarregat de dirigir i coordinar les tasques dels grups de treball:  
a) Establir pautes i delimitar l'àmbit d'actuació dels distints grups, en funció dels objectius marcats i dels criteris prèviament determinats per la Comissió Interdepartamental i per la Comissió Executiva.  
b) Proposar a la Comissió Executiva que inste la Comissió Interdepartamental perquè adopte la decisió de crear nous grups de treball, modificar la composició dels ja existents o dissoldre'ls.  
c) Resoldre aquelles qüestions que s'hagen suscitat en el si de qualsevol dels grups de treball i requerisquen l'adopció d'una decisió per part de la Comissió Tècnica.  
2.4. En particular, la Comissió Tècnica actuarà com a fòrum en què els diferents departaments en què s'estructura el Consell hauran de plantejar l'existència de potencials conflictes de competències amb l'Estat o amb altres comunitats autònomes, o de motius per a la possible interposició d'un recurs d'inconstitucionalitat, i en aquest cas des de la pròpia Comissió Tècnica es traslladarà d'immediat a l'Advocacia General de la Generalitat perquè puga procedir a l'estudi i valoració del supòsit als efectes oportuns.  
Així mateix, la Comissió Tècnica podrà analitzar els processos de transferències de competències i de traspassos de mitjans personals i materials que estiguen pendents d'instrumentar o d'executar, o que siguen susceptibles de ser instats per la Generalitat davant l'administració general de l'Estat, a fi de traslladar a la Comissió Executiva i a la Comissió Interdepartamental els informes que resulten pertinents des del punt de vista del desenrotllament de l'Estatut d'Autonomia i de la promoció i consolidació de l'autogovern de la Comunitat Valenciana.  
3. Sense perjudici de les funcions assignades a la Comissió Tècnica, la persona que n'exercisca la coordinació podrà adoptar totes les decisions que siguen necessàries per a agilitar i facilitar el funcionament de la Comissió Tècnica i dels grups de treball que es constituïsquen en el si d'aquesta.  
En tot cas, el/la coordinador/a de la Comissió Tècnica informarà aquesta, en cada una de les seues sessions, sobre les decisions adoptades des que tingué lloc la reunió anterior.  
Article 8. Coordinació i Secretaria de la Comissió Tècnica  
Sense perjudici de les altres atribucions que puguen derivar-se del contingut del Decret 76/2008, de 23 de maig, del Consell, o d'aquest Reglament de Funcionament Intern, els qui, de conformitat amb l'article 6.2 de l'esmentat decret, ostenten la coordinació i la Secretaria de la Comissió Tècnica exerciran, respectivament, les funcions assignades a la Presidència i a la Secretaria dels òrgans col·legiats en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 9. Sessions de la Comissió Tècnica  
La Comissió Tècnica es reunirà, amb caràcter ordinari, abans de cada una de les sessions de la Comissió Executiva i, amb caràcter extraordinari, en els supòsits següents:  
a) Quan ho requerisca l'execució, el control i el seguiment dels acords adoptats per la Comissió Interdepartamental o per la Comissió Executiva i, en tot cas, a requeriment de qualsevol d'elles.  
b) Quan ho sol·licite un terç de les conselleries representades en la pròpia Comissió Tècnica.  
c) Quan ho sol·licite qualsevol dels grups de treball que es constituïsquen en el si de la Comissió Tècnica.  
CAPÍTOL IV  
Grups de treball  
Article 10. Creació  
La persona titular de la Presidència o, si és el cas, de la Vicepresidència de la Comissió Interdepartamental podrà formar, dins de la Comissió Tècnica, quants grups de treball estime necessaris per al millor exercici de les funcions que aquella té encomanades.  
Article 11. Tipus  
Els grups de treball, de caràcter sectorial, podran ser de dos tipus:  
a) Transversals, quan tinguen com a objecte l'estudi i l'elaboració, si és el cas, de propostes i informes sobre aspectes o qüestions que afecten o incidisquen de forma horitzontal sobre una pluralitat de matèries, o que estiguen vinculats amb el desenrotllament estatutari i la promoció i consolidació de l'autogovern des d'una perspectiva pluridisciplinària.  
b) Específics, quan tinguen com a objecte l'estudi i l'elaboració, si és el cas, de propostes i informes sobre el desenrotllament estatutari i la promoció i consolidació de l'autogovern en relació amb una determinada matèria, a partir del marc jurídic establit per la Constitució espanyola, dels títols competencials derivats de l'Estatut d'Autonomia i de la jurisprudència dictada pel Tribunal Constitucional.  
Article 12. Composició  
Cada grup de treball estarà integrat, a més de pel coordinador/a i el secretari/ària de la Comissió Tècnica, per un/a representant de cada conselleria o departament que tinga assignades competències que, per raó de la matèria, estiguen relacionades amb les tasques encomanades al grup en qüestió, en un nombre que podrà oscil·lar entre cinc i set en funció dels temes a tractar.  
Article 13. Funcions dels grups de treball  
Sense perjudici de les funcions puntuals que puga exercir cada un d'ells en atenció al seu caràcter transversal o específic i depenent dels aspectes o temes concrets sobre els quals versen les seues tasques, els grups de treball assumiran, amb caràcter general, les funcions següents:  
a) Efectuar el seguiment continu de les novetats normatives, jurisprudencials, institucionals o de qualsevol altre tipus que puguen succeir dins del seu àmbit d'actuació.  
b) Establir un pla de treball detallat que permeta, per fases i en atenció a períodes de temps concrets, avaluar el grau de compliment dels objectius que en van motivar la creació.  
c) Informar de la Comissió Tècnica, o, si és el cas, d'altres grups de treball ja creats, aquells aspectes nous que, fins i tot excedint del seu propi àmbit material d'actuació, puguen resultar d'interès des de la perspectiva del desenrotllament estatutari i la promoció i consolidació de l'autogovern.  
d) Elevar informes i propostes a la Comissió Tècnica, tant sobre aquelles qüestions o aspectes que formen part de les funcions que tinguen assignades com sobre qualsevol altre assumpte que estimen d'especial interès per la seua repercussió o rellevància des del punt de vista del desenrotllament estatutari i la promoció i consolidació de l'autogovern.  
Article 14. Procediment de creació  
1. La iniciativa de crear un nou grup de treball, transversal o específic, podrà partir tant de la Comissió Interdepartamental com de la Comissió Executiva o de la Comissió Tècnica.  
2. En tot cas, la creació efectiva d'un nou grup de treball es produirà per resolució de la Presidència de la Comissió Interdepartamental, en la qual se'n faran constar els integrants, que seran sempre membres de la Comissió Tècnica, les conselleries a què representen i la finalitat que motiva la creació del grup.  
Article 15. Modificació i dissolució  
1. La composició dels grups de treball es modificarà per resolució de la Presidència de la Comissió Interdepartamental, a proposta d'aquesta o de la Comissió Executiva i amb un informe previ de la Comissió Tècnica.  
2. Els grups de treball podran ser dissolts, amb un informe previ de la Comissió Tècnica, per resolució de la Presidència de la Comissió Interdepartamental, en la qual es faran constar les causes que aconsellen procedir a la dissolució esmentada i les mesures que, si és el cas, s'estime necessari adoptar per a garantir l'adequat compliment dels objectius que se'n van perseguir amb la creació.  
CAPÍTOL V  
Memòria anual i informes de situació  
Article 16. Elaboració i contingut de la memòria anual  
1. La Comissió Tècnica elaborarà una memòria anual en què es recollirà, de forma sistematitzada, el balanç de les tasques dutes a terme durant aqueix any per la Comissió Interdepartamental, per la Comissió Executiva, per la pròpia Comissió Tècnica i pels distints grups de treball, així com el conjunt de propostes, iniciatives i actuacions que s'hagen adoptat en l'àmbit de les seues funcions.  
2. En particular, la memòria incidirà sobre el grau de repercussió del treball realitzat des de la perspectiva del desenrotllament estatutari i la promoció i consolidació de l'autogovern, i contindrà aquelles recomanacions o suggeriments que s'estimen oportunes per a contribuir a millorar el grau de compliment dels fins proposats.  
Article 17. Aprovació de la memòria anual  
La memòria corresponent a cada any serà aprovada, a proposta de la Comissió Executiva, per la Comissió Interdepartamental en la primera sessió que aquesta faça en l'any següent.  
Article 18. Elaboració i contingut dels informes de situació  
1. La Comissió Tècnica podrà elaborar, per iniciativa pròpia o a requeriment de la Comissió Interdepartamental o de la Comissió Executiva, informes de situació sobre l'estat i l'evolució del desenrotllament estatutari i de la promoció i consolidació de l'autogovern en un àmbit material determinat o en relació amb un conjunt de matèries o amb un aspecte que resulte d'especial transcendència o interès.  
2. En particular, els informes de situació incidiran sobre l'estat de la qüestió analitzada en l'àmbit autonòmic comparat i podran contenir aquelles propostes, recomanacions o suggeriments que s'estimen oportunes en funció de l'objecte i la finalitat de cada informe.  
Article 19. Aprovació dels informes de situació  
Els informes de situació seran aprovats, a proposta de la Comissió Tècnica, per la Comissió Executiva en la primera sessió ordinària que aquesta faça una vegada conclòs l'informe concret de què es tracte o, si és el cas, en sessió extraordinària convocada a l'efecte.  
CAPÍTOL VI  
Secretaria Tècnica  
Article 20. Secretaria Tècnica  
1. La conselleria competent en matèria de desenrotllament de l'Estatut d'Autonomia de la Comunitat Valenciana, a través del centre directiu que tinga assignades les funcions relatives a la coordinació i impuls del desenrotllament estatutari i la direcció i gestió de les polítiques de la Generalitat destinades al desenrotllament de l'autogovern, assumirà totes les tasques administratives i organitzatives relacionades amb la convocatòria, el funcionament i el compliment dels acords i decisions adoptades en el si de la Comissió Interdepartamental, de la Comissió Executiva, de la Comissió Tècnica i dels grups de treball que puguen constituir-se en el si d'aquesta última.  
2. En particular, aqueixa mateixa conselleria, per mitjà del centre directiu competent en les matèries ressenyades en l'apartat anterior, es farà càrrec de l'arxiu, guarda i custòdia de les actes de tots els òrgans col·legiats als quals es refereix aquest Reglament de Funcionament Intern, així com de tots els documents de treball, informes, propostes, dictàmens i memòries que s'hi elaboren.  
Article 21. Mitjans tècnics i materials  
1. Des de la conselleria competent en matèria de desenrotllament de l'Estatut d'Autonomia de la Comunitat Valenciana, a través del centre directiu que tinga assignades les funcions relatives a la coordinació i impuls del desenrotllament estatutari i la direcció i gestió de les polítiques de la Generalitat destinades al desenrotllament de l'autogovern, es posaran a disposició de la Comissió Interdepartamental i dels seus diversos òrgans de suport, tots els mitjans tècnics i materials precisos per a l'adequat exercici de les seues funcions.  
2. A fi de contribuir a la major eficàcia i eficiència dels treballs a exercir per la Comissió Interdepartamental i pels seus òrgans de suport, s'adoptaran, en particular, totes les mesures necessàries per a facilitar la creació, la posada en funcionament i l'ús compartit de plataformes informàtiques i qualssevol altres mitjans o instruments tècnics, telemàtics i de comunicació que permeten l'intercanvi fluid i flexible d'informació i documentació, així com el contacte permanent entre totes les persones interessades.  
CAPÍTOL VII  
Col·laboració amb la Comissió Interdepartamental  
Article 22. Col·laboració general dels distints departaments en què s'estructura el Consell  
Sense perjudici de la deguda col·laboració especial a què s'al·ludeix en l'article següent quan el tractament i estudi d'un tema determinat així ho requerisca, totes les conselleries cooperaran, amb caràcter general, per a contribuir al bon funcionament de la Comissió Interdepartamental i dels seus diferents òrgans de suport.  
Article 23. Col·laboració especial en assumptes determinats  
En virtut de les funcions de coordinació i organització que assumeix, vinculades a la Secretaria Tècnica de la Comissió Interdepartamental, la conselleria competent en matèria de desenrotllament de l'Estatut d'Autonomia de la Comunitat Valenciana, a través del centre directiu que tinga assignades les funcions relatives a la coordinació i impuls del desenrotllament estatutari i la direcció i gestió de les polítiques de la Generalitat destinades al desenrotllament de l'autogovern, podrà demanar la col·laboració especial de qualsevol dels departaments en què s'estructura el Consell quan, atenent al treball que haja de dur-se a terme i al compliment de la finalitat perseguida, en siga necessària la participació per tractar-se d'assumptes relacionats de forma específica amb el seu àmbit material d'actuació.


Còpia Permalink ELI